রাজকোটে জিতে সিরিজে টিকে রইল ইংল্যান্ড

ওয়েব ডেস্ক: সিরিজে টিকে থাকল ইংল্যান্ড। কলকাতা এবং চেন্নাইয়ে জয়ের পর রাজকোটে জিতলে পাঁচ ম্যাচের সিরিজ পকেটে পুরতে পারত সূর্যকুমার যাদবের (Surya Kumar Yadav) দল। কিন্তু তেমনটা হল না। ২৬ রানে জিতে আশা জিইয়ে রাখলেন জস বাটলাররা (Jos Buttler)।

এদিন টসে জিতে ইংলিশদের ব্যাট করতে পাঠান অধিনায়ক স্কাই। বেন ডাকেট, লিয়াম লিভিংস্টোনের ব্যাটে ভর করে ৯ উইকেট হারিয়ে ১৭১ রান করে সফরকারী দল। টি২০ ফর্ম্যাটে এই রান কখনওই অনতিক্রম্য নয়। তবে ইংরেজ বোলাররা এদিন অনেক বেশি নিয়ন্ত্রিত বোলিং করলেন। শেষ বেলায় হার্দিক পান্ডিয়ার (Hardik Pandya) লড়াই কাজে এল না। একদিক থেকে ক্রমাগত উইকেট পড়তে থাকায় তিনি আর ধৈর্য রাখতে পারলেন না, বাউন্ডারি হাঁকাতে গিয়ে বাটলারের হাতে ধরা পড়লেন।

আরও পড়ুন: গাভাসকরের নামে বিসিসিআইয়ের কাছে নালিশ করলেন রোহিত!

England bounce back with a clinical win in Rajkot to make it 2-1 in the five T20I series?#INDvENG ?: https://t.co/rLa32JzewH pic.twitter.com/VeRG5hqNY4

— ICC (@ICC) January 28, 2025

রাজকোটে প্রত্যাবর্তন ঘটল মহম্মদ শামির (Mohammad Shami)। তিন ওভারে ২৫ রান দিয়ে কোনও উইকেট পাননি তিনি। তবে আসন্ন ভবিষ্যতের কথা ভাবলে বাংলার পেসারের আন্তর্জাতিক ক্রিকেটে ফেরা সুখবর। আজ তাঁকে খেলার জন্য বিশ্রাম দেওয়া হয়েছিল অর্শদীপ সিংকে (Arshdeep Singh)।

আজ ইংল্যান্ডের জয়ের মানে সিরিজে এখনও উত্তেজনা থাকবে। মহারাষ্ট্র ক্রিকেট অ্যাসোসিয়েশনের মাঠে ভারত সিরিজ জয়ের লক্ষ্যে নামবে, ইংল্যান্ডের উদ্দেশ্য সমতা ফেরানো। তা করতে পারলে তবেই ওয়াংখেড়ে স্টেডিয়ামে হবে ‘ফাইনাল’।