রানে ফিরলেন বিরাট, শুভমনের সেঞ্চুরি! ইংল্যান্ডের টার্গেট ৩৫৭

ওয়েব ডেস্ক: কটকে সেঞ্চুরি হাঁকালেও আহমেদাবাদে ফের ব্যর্থ রোহিত শর্মা (Rohit Sharma)। কিন্তু ভারতের স্কোরবোর্ডে রোহিতের আউট হয়ে যাওয়া বিশেষ কিছু প্রভাব ফেলতে পারেনি। কারণ আজ রানে ফিরলেন বিরাট কোহলি (Virat Kohli)। সেঞ্চুরি না হাঁকালেও হাফ-সেঞ্চুরি পার করেছেন তিনি। দুর্দান্ত খেলে এদিন শতরান করেছেন শুভমন গিল (Shubman Gill)। এখানেই শেষ নয়, শ্রেয়স আইয়ারও (Shreyas Iyer) এদিন হাঁকিয়েছেন হাফ-সেঞ্চুরি। ভালো খেললেও হাফ-সেঞ্চুরি পেলেন না লোকেশ রাহুল। শেষমেষ ভারতের স্কোর ৩৫৬-১০।

ওডিআই সিরিজের শেষ ম্যাচেও (IND vs ENG) টসে জেতেন ইংল্যান্ডের অধিনায়ক জস বাটলার। তবে আজ তিনি প্রথমে ফিল্ডিং করার সিদ্ধান্ত নেন। শুরুতে রোহিতের উইকেট নিলেও পরে ইংরেজ অধিনায়কের এই সিদ্ধান্তকে ভুল প্রমাণ করেন শুভমন গিল, বিরাট কোহলি, শ্রেয়স আইয়ার, লোকেশ রাহুলরা। আহমেদাবাদের যে মাঠে ২০২৩ সালের ওডিআই বিশ্বকাপের ফাইনালে হেরেছিল ভারত, আজ সেই মাঠে দাঁড়িয়ে দাপুটে করলেন ভারতীয় ব্যাটাররা।

আরও পড়ুন: হাতে সবুজ ব্যান্ড, মোদি স্টেডিয়ামে কী বার্তা নিয়ে নামল ভারত?

তৃতীয় ওডিআই ম্যাচে ১০২ বলে ১১২ রানের ইনিংস খেলেন শুভমন। তাঁর এই ইনিংসের জেরে ৩৫০ রানের গন্ডি পার করল টিম ইন্ডিয়া। তবে এদিন সবথেকে বড় বিষয় ছিল কোহলির রানে ফেরা। তিনি এই ম্যাচে ৫৫ বলে ৫২ রান করেন। ৬৪ বলে ৭৮ রান করেন শ্রেয়স আইয়ার, লোকেশ রাহুল ২৯ বলে করেন ৪০ রান।

এদিকে ইংল্যান্ডের হয়ে এদিন দুর্দান্ত বোলিং করে ইংল্যান্ডের লেগ-স্পিনার আদিল রশিদ। ১০ ওভার হাত ঘুরিয়ে ৬৪ রান দিয়ে তিনি নিয়েছেন ৪টি গুরুত্বপূর্ণ উইকেট। তিনি শুভমন, বিরাট, শ্রেয়স এবং হার্দিকের উইকেট নিয়েছেন। দু’টি উইকেট নিয়েছেন মার্ক উড। এছাড়াও এদিন একটি করে উইকেট নিয়েছেন শাকিব মাহমুদ, গাস আটকিনসন এবং জো রুট।