জয়-তিলক! তিন নম্বরের মর্যাদা রাখলেন তিলক বর্মা

ওয়েব ডেস্ক: একসময় বিরাট কোহলি যে পজিশনে খেলে অনেক অসম্ভব ম্যাচ জিতিয়েছেন, আজ সেই পজিশনের মর্যাদা রাখলেন তিলক বর্মা (Tilak Varma)। তিন নম্বরে নেমে দায়িত্ব নিয়ে ভারতকে (India) জেতালেন তিনি। তিলকের ৭২ রানের ইনিংসে ভর করে ইংল্যান্ডের (England) বিরুদ্ধে দ্বিতীয় টি-২০ ম্যাচেও জিতল ভারত। পাঁচ ম্যাচের সিরিজে ২-০ ব্যবধানে (IND vs ENG) এগিয়ে গেল ভারত।

শনিবার চেন্নাইয়ের ম্যাচে টসে জিতে প্রথমে বোলিং করার সিদ্ধান্ত নেন ভারতের অধিনায়ক সূর্যকুমার যাদব (Suryakumar Yadav)। ইনিংসের শুরুতেই একের পর ধাক্কা খায় ইংল্যান্ড। একটা সময় ৯০ রানে পাঁচ উইকেট হারিয়ে চাপে পড়ে গিয়েছিল ইংরেজরা। তবে অধিনায়ক বাটলারের ৪৫, স্মিথের ২২ এবং কার্সের ৩১ রানের উপর ভর করে নয় উইকেট হারিয়ে ১৬৫ রান তোলে ইংল্যান্ড।

আরও পড়ুন: ভারতীয় স্পিনারদের ঘূর্ণিতে ফের বেসামাল ইংরেজ ব্যাটাররা

জবাবে ব্যাট করতে নেমে দ্বিতীয় ওভারে অভিষেক শর্মার উইকেট হারায় ভারত। তৃতীয় ওভারে আউট হয়ে যান সঞ্জু স্যামসনও। তারপর শুরু হয় তিলক বর্মা শো। ৫৫ বলে ৭২ রানের ইনিংস খেলেন তিনি। যদিও সূর্যকুমার যাদব, ধ্রুব জুরেল, হার্দিক পান্ডিয়ারা সেভাবে ব্যাট হাতে জ্বলে উঠতে পারেননি। কিন্তু প্রথমে ওয়াশিংটন সুন্দর এবং পরে রবি বিষ্ণোইয়ের সঙ্গে দারুণ পার্টনারশিপ গড়েন তিলক। শেষমেষ চার বল বাকি থাকতেই প্রয়োজনীয় ১৬৬ রান তুলে নেয় ভারত।

অন্য খবর দেখুন